ፓርቲዎች ሕዝብን መቀየር በሚችሉ አጀንዳዎች ብቻ ሊሳተፉ እንደሚገባ የማኅበረሰብ አንቂዎች ተናገሩ፡፡
ባሕር ዳር፡ የካቲት 15/2012 ዓ.ም (አብመድ)  ንቁ ዜጋ የሕጋዊ የፖለቲካ ኃይል ምንጭ ነው:: ንቁ ዜጋ ለመፍጠር ከሚደረጉ የአዕምሮ ግንባታ ሥራዎች ውስጥ ማኅበረሰባዊ አንቂነት የዘመኑ መሣሪያ ነው፡፡ ማኅበረሰብ አንቂነት እንደየሀገራቱ ደረጃ ለበርካታ ዓላማዎች ማሳኪያ ነው፡፡ ባላደጉ ሀገራት በጨለማ ውስጥ የሚከወኑ ብልሹ አሠራሮችን ወደ ብርሃን በማውጣት የሌብነት ገመዳቸውን የሚበጥስ መቀስ ነው፤ ማኅበረሰባዊ አንቂነት፡፡ ባግባቡ ካልተያዘም ዜጎችን ወዳልተፈለገ አቅጣጫ መርቶ አዘቅት ውስጥ ከትቶ የመብሰክሰክ ዓለም ውስጥ ይጨምራል፡፡ ማኅበረሰባዊ አንቂነት በአደጉ ሀገራትም የፖለቲካ መግሪያ፣ የብልሹ አሠራር ማጋለጫ፣ የድጋፍ ማሰባሰቢያና መንቀፊያ መሣሪያ ነው፡፡እውነተኛው ማኅበረሰባዊ አንቂነት የጋራ ተጠቃሚነትን ለማረጋገጥ ዜጎችን በፍላጎት የሚያነቁበት ለሕይወት ቅርብ የሆነ መገናኛ ነው፡፡ ማኅበረሰባዊ አንቂዎች በሚታየው ውስንነት ላይ በርብርብ ዘላቂ መፍትሔ እንዲሰጥና ስለሚመጣው ደግሞ ሕዝብን እና ሥነ ምኅዳርን ከጥቃት ለመታደግ በበጎ ፍቃደኝነት መረጃ ይሰጣሉ፡፡እውነተኛ ማኅበረሰባዊ አንቂዎች ቀና ብሔራዊ እሴቶችን ማጎልበቻ ኃይል፣ የብሔራዊ አንድነት ምሰሶዎች፣ ለሕዝብ ችግር የሚመጥን መፍትሔን ለሕዝብ በነፃ የሚሰጡ ናቸው፡፡አብመድ ማኅበራዊ አንቂዎች በቀጣዩ የኢትዮጵያ ምርጫ የሚኖራቸው ሚና እና ያላቸው ዕይታ ዙሪያ ከተወሰኑት ጋር ቆይታ አድርጓል፡፡የማኅበራዊ አንቂዋ መስከረም አበራ ‹‹ማኅበራዊ አንቂዎች ከምርጫ በፊትም ሆነ በኋላ ሀገርን ማዳን ላይ መሠረት አድርገው መረጃ መስጠት አለባቸው›› ብለዋል፡፡ ከዚህ በፊት በአብዛኛው ማኅበራዊ አንቂዎች ስለምርጫ ቅስቀሳም ሆነ ስለምርጫ ሂደት የሰጡት መረጃ አለመኖሩን የጠቀሱት ወይዘሮ መስከረም ሁሉም አንቂ ስለሚደግፈው ፓርቲ መረጃ ስለሚሰጥ መረጃ ተቀባዩ በጥንቃቄ ሊያየው እንደሚገባም አሳስበዋል፡፡በቀጣዩ የምርጫ ወቅት ሕዝቡ ‹‹መርህን መሠረት ባደረገ እንጂ ሰዎች ላይ በተመሠረተ የፖለቲካ መለኪያ ሊመርጥ አይገባም›› ብለዋል ወይዘሮ መስከረም፡፡ ሚዛናዊ በሆነ መንገድ ይህንን እንዲረዱ በተለያዩ አጋጣሚዎች ሕዝብን እያነቁ መሆናቸውንም ተናግረዋል፡፡ምርጫው ሠላማዊ ሆኖ እንዲጠናቀቅ ፖለቲከኞች ከአፋቸው ስለሚወጣው ቃል ሊጠነቀቁ እንደሚገባም ወይዘሮ መስከረም አሳስበዋል፡፡ አንቂዎችም ይህንን ከማጎልበት ይልቅ የተሳሳተ መረጃ በማቀበል ፓርቲዎችን ሕዝብን መቀየር ከሚችሉ አጀንዳዎች እንዳያርቋቸውም ስጋት አላቸው፡፡ፓርቲዎች ሕዝብን መቀየር የሚችል አጀንዳ ሳያቀርቡ ወንበር መቁጠር መጀመራቸው፣ ሕዝቡ በዘረኝነት ቀድሞ ራሱን መርጦ መጠበቁ እና መንግሥት ሕግን የማረጋገጥ ሥራውን ከወዲሁ አለመጀመሩ ለሚመጣው ምርጫ ፈተና ሊሆኑ እንደሚችሉም ስጋታቸውን አመላክተዋል፡፡ ‹‹ምርጫው በሠላም እንዲጠናቀቅ መራጩ ፓርቲዎች በሐሳብ ላይ የተመሠረተ ምኅዳርን እንዲጠቀሙ ብቻ ሳይሆን ሽንፈትንም በፀጋ ተቀብለው የቆዩ ጥያቄዎችን እንዲመልሱ ዘብ መቆም አለበት›› ሲሉም ወይዘሮ መስከረም አሳስበዋል፡፡